Petrák, Ľubomír, poslanec NR SR (2011-04-05):
Chcem povedať, že nedá sa takto zovšeobecňovať a takto zrovnávať názory dvoch nezrovnateľných organizácií. Ak by ste to povedali v kontexte, že existujú tieto názory a ktoré nie sú menšinové, že existujú problémy na úrovni samospráv, ktoré iritujú občanov, s čím sa dá opätovne mnohokrát súhlasiť, nemám voči tomuto tvrdeniu žiadnu námietku. Ale nesúhlasím s tým, aby sa porovnávala adekvátnosť a reprezentatívnosť dvoch absolútne neporovnateľných organizácií. Dámy a páni, bolo tu veľa povedané o tom, kde sú problémy obcí a miest aj z hľadiska účelného vynakladania financií. Ja sa plne prikláňam k tomu, že dane, ktoré prídu zo štátu, dane a poplatky, ktoré vyberú obce a mestá, sú predovšetkým príjmy, ktoré majú slúžiť na uspokojovanie potrieb obyvateľov obcí, a nie úzkeho okruhu funkcionárov samospráv. S týmto súhlasím a hocikedy sa pod toto tvrdenie podpíšem. Ale skúsme si povedať, ako postupuje štát pri niektorých veciach. Ja som starostom šieste volebné obdobie, takže mám spätný pohľad od roku 1990 na túto problematiku. Ja si pamätám doby, keď štát pôsobil metodicky a zadarmo, podotýkam, zadarmo vzdelával predstaviteľov miestnych samospráv. Dnes je to jeden bohapustý biznis v rukách súkromných organizácií, kde častokrát prednášajú pracovníci ministerstiev, ktorí kreujú a tvoria zákony. Ja sa vás pýtam: A toto je efektívne vynakladanie prostriedkov obyvateľov? (Potlesk.) Ja si pamätám časy, keď orgány, ktoré vykonávajú kontrolu, a aby som sa niekoho nedotkol úplne adresne, na úrovni štátnej správy dávali metodické pokyny tak, že boli vypracované, kde sa dopísali alebo mohli sa dopísať mená, zmenili sa názvy obcí a miest, zmenili sa dátumy, a bolo to v súlade so zákonom. Mnohokrát poviem, že tí úradníci v štátnej správe nemajú okrem tejto kontroly veľa iných povinností. Nemajú. Ale v čom je problém? Problém je v tom, že dôležitosť úradníka nerastie tým, koľkým ľuďom pomôže, ale koľkým ľuďom môže ukázať, že tuto je ten veľký úradník, ktorý tam dá nejakú pečiatku a môže uložiť nejakú sankciu. V tomto je problém, aj tu je efektívnosť štátu. A keď hovoríme o efektívnosti fungovania miestnych samospráv, tak to musíme dať do súvisu a musíme hľadať aj aký je rozsah kompetencií, aká je efektivita výkonu štátnej správy, aké je bremeno prenášaných kompetencií zo štátu a vynucovania rôznymi prostriedkami voči samosprávam. A potom hovorme, či tým samosprávam stačia peniaze a aký podiel sa má vynaložiť aj na platy. Lebo, ak v jednom prípade nie je problémom to, že cez súkromné organizácie odmeňujeme štátnych zamestnancov, ale je problémom za metodiku, školenia a ďalšie veci, ale je problémom, že ten, ktorý nesie ťarchu rozhodovania a osobnej zodpovednosti za veci, aby mal za to adekvátny plat, tak to považujem za nesprávne. Rovnako považujem za veľmi zvláštne, ak vláda umožní, aby boli nedostatočne vzdelaní starostovia, aj keď môžeme hovoriť o tom, čo je ešte v rámci ústavy a čo nie je v rámci ústavy, a nájde prostriedky na financovanie dovzdelávania, aby vedeli si niektoré veci vôbec vyložiť. Ale na druhej strane široký okruh samospráv, ktoré dokonale a dobre vykonávajú svoje funkcie, si musí tieto veci hradiť zo svojich prostriedkov. Absolútne neadekvátne. To najhoršie, ktoré považujem pri tomto návrhu zákona, je, že neplatia dohody. Neplatia dohody, lebo pamätám si nie veľmi dozadu, týždeň naspäť sa zúčastnila pani premiérka Slovenskej republiky, pani Radičová, zasadnutia Rady združenia miest a obcí Slovenska na Štrbskom plese. Bol prerokovaný úplne iný návrh pozmeňujúceho návrhu, aký je predložený dnes. Podotýkam, bol prerokovaný a našla sa zhoda na úplne inom pozmeňujúcom návrhu. Chcem povedať, že nie veľmi dávno dozadu, poviem rok dozadu, slovo premiéra v tejto republike platilo. Dnes musím konštatovať, že slovo premiéra nič neznamená v tejto republike. (Potlesk.) Chcem ďalej povedať, že vo všetkých vyjadreniach sa hovorí, že sa uskutočnil okrúhly stôl, kde sa rokovalo o tejto problematike. Áno, uskutočnil sa okrúhly stôl, uskutočnili sa konzultácie predkladateľov aj s opozíciou, aj s niektorými starostami a primátormi, ale žiaden z týchto názorov sa nepremietol do konečného znenia. Ja sa pýtam, sme všetci pomätení, ktorí sme z opozície, sme všetci starostovia, primátori, ktorí vykonávame, niektorí niekoľko rokov alebo viac rokov, tieto funkcie, tí, ktorí sú neznalí problematiky? Existuje tu len nová skupina ľudí, ktorí prišli z prostredia, ktorí nepracovali nikdy v tomto prostredí, a majú patent na rozum? Dámy a páni, ja sa domnievam, že určite nie, a pokiaľ budeme k zásadným veciam v tomto štáte pristupovať tak, ako pristupujeme, tak tento štát nemá šancu sa vyvíjať dopredu. Ak niekto pred dvadsiatimi rokmi, v roku 1989, hovoril, že do dvadsiatich rokov dobehneme vyspelé západné krajiny, tak pri takomto postupe, nielen v otázkach samosprávy, ale aj pri otázkach dôchodkového systému, zdravotného systému, voľby predstaviteľov štátu, myslím tým v tejto chvíli predovšetkým prokuratúry, nedosiahneme úroveň vyspelých demokratických krajín, ani keď nám pobežia oproti. Ďakujem pekne. (Potlesk.)